钦定古今图书集成/明伦汇编/闺媛典/第027卷 > 皇清 > 江同淇妻杨氏
## 钦定古今图书集成/明伦汇编/闺媛典/第027卷 > 皇清 > 江同淇妻杨氏

按《怀宁县志》：“杨氏，通政村之孙，州守应渐之女，庚戌进士新城令江同淇妻也。年十六归江，克尽妇道，事翁广信司马梦鹤如严君于归不逮姑，存事继姑，终身无间。崇祯壬午，兵变城危，士女惧，各谋奔避。时淇往应乡试，氏以死自誓，流涕辞舅姑，嘱以簪珥遗淇为诀，寻无恙。梦鹤鉴其诚笃，益重之。乱后，携家避山” 寨，群小将谋致螫，氏从容散之。梦鹤感恸，以银杯酹酒祈天曰：“愿他日汝夫妇亦生如此儿媳，则彼苍之报不爽矣。” 即赐杯以志其孝。淇家贫，舌耕为业，氏荆布操作三十年，尝焚香祷神，愿减己算，以成夫名。后淇登第，而氏勤俭如畴昔。淇宰新城，而氏已卒。福不酬德，良足悲已。其居恒秉礼，不妄言笑，不越闺门而应事。生三子以慈训佐义方，四德具赡，里闬尊为贤母。